Herstelwerk van R25 miljoen begin by Centurion-sinkgatDie ingang na die sinkgat. Foto: Via Edward Bromfield / Facebook Herstelwerk het begin aan die reusesinkgat wat sedert Mei verlede jaar verkeer op een van Centurion se hoofroetes ontwrig. Rdl. Sheila Lynn Senkubuge, burgemeesterskomiteelid vir paaie en vervoer in Pretoria, het Maandag in ŉ verklaring gesê sy is bly om aan te kondig dat die herstelwerk aan die sinkgat by die aansluiting van Jeanlaan en Gerhardstraat in Lyttelton aan die gang is. “Die metro, onder administrasie van burgemeester Solly Msimanga, het R25 miljoen van sy bedryfsbegroting toegestaan om met die herstelwerk te begin en daardeur ons een stap nader te bring om sakebedrywighede in die gebied te herstel,” het Senkubuge gesê. Senkubuge het gesê dié bedrag is die meeste wat die stad nog moes betaal vir die eenmalige herstel van ŉ sinkgat en dat die tender toegeken is aan ŉ kontrakteur wat die nodige kapasiteit het om die werk te onderneem. “Ons het verlede week met die raadslid vergader waartydens die diensverskaffer voorgestel is en die perseel aan die kontrakteur oorhandig is. Die kontrakteur het Maandag met die eerste fase van die projek begin.” Sy het gesê daar is tans 24 sinkgate in Pretoria, waarvan 23 in die gebiede van Centurion, Laudium en Olievenhoutbosch gevorm het. “Oor die jare het die vorige administrasie nie voldoende vir die herstel van sinkgate begroot nie en ons werk in alle erns daaraan om dit reg te stel deur die dringendste sinkgat in Jeanlaan te herstel.” Volgens Senkubuge sal dit na raming R60 miljoen kos om al die sinkgate in die stad te herstel en sal die probleempunte in die volgende finansiële jare aandag kry. Maroela Media het vroeër berig kontrakteurs wat opknappingswerk in die omgewing gedoen het, het op dié sinkgat afgekom voordat dit heeltemal ingeval het. Die gat is minstens 12 m diep en so groot soos ŉ skoolsaal. Die dikte van die pad tussen die teer en die gat is slegs sowat 75 cm en die padoorgang is noodgedwonge vir die publiek en motoriste se veiligheid gesluit. Die sinkgat het reeds grootskaalse ontwrigting in verkeersvloei en vir die omliggende sakeondernemings veroorsaak. Dié aansluiting is een van die hoofroetes in Centurion met nagenoeg 40 000 voertuie per dag. Tans moet die verkeer van alternatiewe roetes gebruik maak. Met inagneming van onvoorsiene omstandighede, sal die projek na raming nege maande neem om te voltooi.